
Karen Booth

Rett mann på rett plass

Oversatt av Monica Eikenes

MINISERIE: FRUENE STERLING


Tre kvinner, to av dem ekskoner. Det eneste de har til felles er den tidligere ektemannen. Men da han går bort, tvinges kvinnene til å samarbeide for å føre bedriften videre. Samtidig skal de bygge opp igjen sine egne liv … Dette er del tre i miniserien Fruene Sterling. 

Kjære Leser,

Nå er det på tide å avslutte Fruene Sterling-trilogien. Hvis du hopper inn i serien med denne boken, kan jeg fortelle at den begynte med at en velstående og gåtefull mann døde brått og uventet og etterlot seg kontrollen over selskapet sitt til den nåværende konen og de to ekskonene. De tre kvinnene blir kastet inn et partnerskap og etter hvert også et søsterskap.

Rett mann på rett plass er den siste delen, og den kretser om Miranda, som nå har vært enke i noen måneder. Hun venter også barn med den døde ektemannen! Miranda klamrer seg til alt som forbinder henne med den avdøde ektemannen, inkludert broren hans – Andrew. Problemet er at omtrent alle ser på Andrew som et råttent eple. Han har vært i en bitter krangel med broren i årevis. For Andrew er det ikke enkelt å gli inn i Mirandas liv. Han kjemper mot løgner og hemmeligheter mens han prøver å bygge seg opp en fremtid. Dette er en kjærlighetsfortelling om to mennesker som virkelig trenger hverandre. De vet bare ikke om det selv!

Jeg håper du liker boken!

Karen


Til tante Judy,

som simpelthen elsket julen

Andrew Sterling hadde nesten glemt hvor behagelig november kunne være i San Diego. Idet han gikk ned trappene fra Cessnaflyet, rusket en varm bris til håret hans, mens en solid dose California-sol varmet ham i ansiktet. Hvis han skulle gjette, ville han tro at det var litt over tjue grader i dag. Dette var en skarp kontrast til hjemmet hans i Seattle, der kulden og regnet var normalen så nær høsttakkefesten. Den krøp inn i bena og psyken, og slapp ikke taket før lenge etter jul. San Diego var åpenbart et mye bedre sted å være på denne tiden av året. Men denne byen rommet altfor mange ulykkelige minner for Andrew – knuste drømmer, brutte tillitsforhold, tapt kjærlighet og nå også to brødre som var adskilt for godt. Han ville ikke bli værende lenge, uansett hvor deilig været var.

Adskilt for godt. Det var den biten Andrew hadde mest vansker med å ta innover seg. Forholdet mellom ham og broren Johnathon ville aldri bli reparert. Johnathon var død, livet hans tok slutt for tre korte måneder siden i den altfor unge alder av førtien. Det var en tilfeldig ulykke – en knallhard golfball mot tinningen på golfbanen. Det hadde ikke vært tid til å ta farvel, selv om det ikke ville vært en enkel samtale. Det ville ha vært uendelig med ting å si, og enda mer å be om tilgivelse for. Johnathon og Andrew hadde heller ikke snakket med hverandre på over et år, og det verste var at Andrew sto bak en plan om å knuse Johnathons selskap, Sterling Enterprises.

Han hadde hatt gode grunner til å begi seg ut på den hemmelige vendettaen, men alt det var uviktig nå. Johnathon var borte, og Andrew måtte stoppe den planen han hadde iverksatt. Uskadeliggjøre den bomben han hadde bygget. Uheldigvis ønsket noen andre fremdeles å tenne lunten – Andrews tidligere allierte i planen, en mann som kun gikk under navnet Victor. Victor hadde tapt flerfoldige millioner dollar på en dårlig forretningsavtale med Johnathon, og han var ikke typen til å glemme og tilgi. Skyldfølelse og anger hadde fått Andrew til å trekke seg, men Victor eide ingen familielojalitet eller samvittighet som holdt ham tilbake. Victor var nådeløs. Hvis han ikke kunne få hevn over Johnathon, ville han ødelegge ettermælet hans i stedet. Dermed måtte Andrew sette seg på flyet tilbake til byen han ikke lenger kunne fordra.

Andrew strente bort til SUV-en som ventet på ham på Gray Municipal, en landingsstripe så langt sør for San Diego at den nesten lå i Mexico. Ingen ville forvente at Andrew skulle komme til byen via en så fjerntliggende lokasjon. Det var mer enn et dusin flyplasser som lå nærmere byen, med bedre fasiliteter og bedre lokaler å plassere flyet hans i. Men han ville snike seg uoppdaget inn i San Diego. Da ville han ha størst sjanse til å klare å stoppe Victor.

Det var en halvtimes kjøretur til det historiske US Grant Hotel, den femstjerners stoltheten midt i San Diego sentrum, men Andrew ble ikke plassert foran hovedinngangen. I stedet ble han ført til parkeringsgarasjen som var reservert for viktige personer og statsoverhoder. Andrew var ingen av delene, men han hadde personlige sikkerhetsvakter og penger nok til å betale for det. Han og en av livvaktene hans, Pietro, tok heisen opp til presidentsuiten. Det var ren luksus, med høye og buede vinduer, høyt tak og upåklagelig dekor, selv om Andrew ikke hadde tenkt å nyte det. Pietro tok et raskt overblikk over stueområdet før han gikk opp i suitens andre etasje for å inspisere soverommet og badet. I mellomtiden ventet Andrew utålmodig. Han var ivrig etter å sette i gang, etter diskré å finne ut nøyaktig hva Victor hadde tenkt å gjøre, og utarbeide en plan derifra.

«Alt er i orden ovenpå», sa Pietro. «Vil du at jeg skal kjøre bort og se til miss Sterling?»

«Ja. Men vær diskré. Hun vet ingenting om hva som foregår enda.» Andrew svelget. Han tenkte på brorens enke, Miranda. Hun var en av hovedårsakene til at han hadde bestemt seg for å avbryte vendettaen mot Sterling Enterprises.

Andrew hadde besøkt henne to uker etter brorens død, og det besøket ble på ingen måte som forventet. Hun hadde hatt gode grunner til å være rasende på ham og kaste ham på dør. Andrew, som hadde blitt overmannet av sjokk og sorg etter brorens uventede dødsfall, hadde ikke vært i Johnathons begravelse. Men Miranda hadde vært imøtekommende og hyggelig og invitert ham inn i hjemmet deres, selv om hun ikke hadde latt ham slippe helt ustraffet fra det. Hun sa rett ut at hun ble såret da han ikke stilte opp i begravelsen. Andrew hadde prøvd å forklare seg, men det var komplisert. Da gjorde Miranda det bare noen få mennesker hadde gjort før – hun tilga ham.

Da luften mellom dem var rensket, ville Miranda tilbringe tid sammen med ham. Hun fortalte ham om livet sammen med Johnathon og om babyen som var på vei – barnet broren hadde fått vite om da han lå for døden. Andrew avviste den altfor positive versjonen av broren i historiene Miranda fortalte. Johnathon hadde alltid vært en luring, en som vred og vendte på sannheten til han til slutt sto igjen som en vinner. Men Andrew lyttet oppmerksomt mens Miranda fortalte om fremtidsplanene, den der barnet hennes aldri ville bli kjent med den biologiske faren. Den delen av samtalen hadde etset seg inn i Andrews minne. Da han måtte dra, hadde hun gitt ham en klem, kysset ham på kinnet og kalt ham familie. Hun hadde lagt hånden på magen og sagt at hun håpet at barnet ville bli en del av livet hans. Selv nå, mer enn to måneder senere, hjemsøkte hendelsen ham. Han hadde alltid visst at familie var viktig, men han hadde aldri innsett det. Eller følt det. Ikke på den måten.

Det avgjorde alt for ham. Han fløy umiddelbart tilbake til Seattle og ga Victor beskjed om at planen om å ødelegge for Sterling Enterprises var avblåst. Johnathon var borte, og den hevnen han hadde ønsket seg, hadde vært rettet mot ham. Han hadde funnet ut at han skulle forhindre Sterling Enterprises i å vinne anbudet på et prosjekt i San Diego – ombyggingen av Seaport Promenade, et stort, offentlig område med utsikt over bukten. Andrew hadde valgt det prosjektet av svært personlige grunner, og han var sikker på at Johnathon hadde gjort det samme. Det hadde vært åstedet for et svært smertefullt kapittel i den lange rivaliseringen mellom de to brødrene – dagen da Andrew ble forlatt ved alteret, eller mer nøyaktig, bryllupspaviljongen på Seaport Promenade.

«Vær så snill å gi beskjed hvis du ser noe som virker unormalt», sa Andrew til Pietro, og tvang seg til å skyve bort de ubehagelige minnene.

«Selvfølgelig, sir.»

«Jeg vil at du og teamet skal fortsette å overvåke Victors hjem her i San Diego, i tillegg til de stedene han frekventerer og flyplassene. Si ifra hvis han plutselig dukker opp.»

«Du skal være den første som får beskjed, Mr. Sterling.»

Andrew fulgte Pietro til døren, lukket den etter ham og låste den. Så fant han telefonen og slo nummeret til Sandy, en kvinne som hadde spilt en nøkkelrolle i planen hans. Han hadde plassert henne som muldvarp på Sterling Enterprises-kontoret, og hun hadde hjulpet ham med å sabotere Seaport-prosjektet. Sandy hadde ikke hatt noe imot å trekke seg da Andrew ba henne om det, men så klarte Victor å lokke henne tilbake til arbeidet med en enorm pengesum. Andrew hadde aldri tatt Sandy for å være en kvinne som bare brydde seg om penger, men hun var visst det.

Som forventet ble han satt rett over til mobilsvareren. «Sandy. Det er Andrew. Igjen. Dette begynner å bli latterlig. Du svarer ikke på telefonen, og det gjør heller ikke Victor. Hvis jeg må betale for at dere skal holde fred, er jeg villig til å forhandle, men det får jeg ikke til hvis ikke en av dere ringer meg tilbake.» Han tiet et øyeblikk. «Og jeg vil forsikre meg om at ingen av dere leker med noen tanker om å hevne dere på Miranda Sterling. Hvis dere så mye som krummer et hår på hodet hennes, er spillet over.»

Han avsluttet samtalen. I noen sekunder ble han stående og stirre på telefonen. Og tenke. Den sene ettermiddagssolen strømmet inn gjennom vinduet, og hjertet begynte å hamre. Hadde han nettopp gjort en tabbe? Satt Miranda i fare ved å avsløre at hun betydde noe for ham?

Han sank ned i sofaen og skjøv hånden gjennom håret. Alt ville ordne seg. Det måtte det. Pietro og teamet hans holdt øye med Miranda og huset hennes. Hun ville være trygg, og han ville løse problemet. Så kunne han gå videre med ønsket om å knytte et bånd til henne og babyen. Det kunne hjelpe ham med å akseptere det at Johnathon var borte for godt, broren han både hadde elsket og hatet. Det kunne hjelpe ham med å begrave alle de ulykkelige minnene. For øyeblikket føltes det som fortiden kom stormende mot ham, i full fart, med et mål om å knuse ham til pinneved. Han nektet å la det skje.

*

Etter en lang dag med arbeid for interiørdesignerfirmaet MS Designs, var Miranda Sterling snart hjemme. Hun kjørte Range Roveren inn i det velkjente nabolaget i La Jolla, og fantaserte om først å fortære en enorm skål med hummerravioli som den personlige kokken hadde tilberedt, og deretter synke ned i varmt, boblende og velduftende vann i det enorme badekaret. Svangerskapet hadde sine fordeler. Hun ville utnytte dem alle.

Hun svingte inn i innkjørselen da telefonen ringte, og på skjermen lyste oppringernavnet opp – Tara Sterling. Tara var en venninne og en forretningspartner, men hun hadde også vært den første konen til Johnathon, Mirandas nylig avdøde ektemann. Tara og Miranda delte aksjemajoriteten i Sterling Enterprises med Astrid, Johnathons andre kone. Johnathon hadde testamentert bort eierandelene i selskapet til de tre konene, visstnok som et bevis på hvor høyt han hadde elsket dem alle. Johnathon hadde alltid hatt sansen for litt dramatikk. «Tara, hei. Jeg kom nettopp hjem. Er dette viktig, eller kan vi snakkes senere? Jeg er skrubbsulten.» Miranda kjørte bilen inn i garasjen og skrudde av motoren.

«Jeg og Astrid er på vei bort til deg. Vi må snakke om Andrew.»

Miranda hatet at hun alltid ble dradd inn i dramaet hos Sterling Enterprises. Alle var overbevist om at Andrew, Johnathons bror, på en eller annen måte prøvde å sabotere for selskapet. Miranda var ikke overbevist. Ja, han og Johnathon hadde angivelig hatt en langvarig feide, men Andrew virket ikke på langt nær så ond som folk prøvde å fremstille ham som. «Hva er det nå, da? Vi har jo snakket om dette. Jeg er fremdeles skeptisk til teorien deres. Tror dere virkelig at han står bak alle problemene rundt Seaport Promenade-budet?»

«Ja, det gjør jeg. Astrid og jeg er snart hjemme hos deg. Vi kan snakke mer om det når vi er fremme.»

Miranda likte ikke at Tara og Astrid inviterte seg selv hjem til henne på svært kort varsel. Det var bare enda et bevis på at folk visste at hun ikke hadde noe liv utenom arbeidet og babyen. Men så likte hun også å ha besøk. Tara og Astrid hadde blitt to ekte venninner, selv om det var et ukonvensjonelt søsterskap. «Jeg håper dere liker hummerravioli.»

«Tuller du? Jeg elsker det.»

Miranda gikk inn i huset. Hun ville aldri klare å venne seg til hvor stort og tomt det var nå når Johnathon var borte, men hun hadde ikke hjerte til å skille seg fra hjemmet sitt. Det hadde ikke bare en enestående utsikt mot Stillehavet, men Miranda hadde også innredet hver millimeter av det. Huset ga Miranda trøst de dagene hun strevde med å komme seg ut av sorgens klamme grep, og det gjorde henne lykkeligere de gangene hun hadde mot til å se fremover mot alle de gode tingene som ventet i horisonten, som høsttakkefesten, julen og, etter det, fødselen til den lille datteren hennes.

Miranda satte tre porsjoner hummerravioli inn i ovnen, og Tara og Astrid ankom noen minutter senere.

«Bare kom inn.» Miranda gikk til side idet de to kvinnene gikk inn i gangen. Tara, som hadde en lyseblond bob og et bestemt ganglag, ledet an, tett etterfulgt av høye og slanke Astrid, den naturlige skjønnheten og tidligere modellen. Idet Miranda lukket døren, kunne hun ikke unngå å legge merke til at hun var den korteste av dem. Med sine én meter og sytti var ikke Miranda liten, men de andre fruene tårnet over henne.

Astrid bøyde seg ned og ga Miranda en varm klem. «Hvordan går det med deg? Alt bra?» Astrid viste alltid stor interesse for babyen som snart skulle komme, selv om hun hadde lidd seg gjennom år etter år med ufrivillig barnløshet sammen med Johnathon. Nå når hun var forlovet med Mirandas bror, Clay, lurte Miranda på om de ville gjøre et nytt forsøk med prøverørsbefruktning, eller om hun heller ville fokusere på å være mamma for Clays datter Delia.

«Jeg er stort sett sulten hele tiden.» Miranda vinket dem begge gjennom det store stueområdet og inn på gourmetkjøkkenet, der den himmelske lukten av hummerravioli fylte luften. «Maten er heldigvis klar om femten minutter. Vil noen av dere ha et glass chablis?» Miranda trakk en flaske ut av vinskapet på kjøkkenøya.

«Jeg vil gjerne ha et.» Astrid satte seg på en av barstolene.

«Samme her. Men jeg vil gjerne gå rett inn i Andrew-situasjonen, hvis det er greit for dere.» Tara satte seg ved siden av Astrid.

Miranda skar av folien på flaskehalsen. «Ok. Fyr løs.»

«Han er tilbake i byen. Jeg har en venn som så ham på Grant i sentrum. Jeg tror ikke vi kan sitte stille og vente på hva hans neste trekk blir», sa Tara. Hun minnet deretter Miranda på de ugjerningene de var sikre på at han hadde begått, blant annet det å få noen til å feilinformere Sterling om prosjektspesifikasjonene i Seaport-prosjektet. «Vi må være på offensiven.»

Miranda helte opp to glass vin, og kjempet for å holde frustrasjonen i sjakk. Hun hadde tilbrakt noen timer sammen med Andrew da han kom til San Diego noen uker etter Johnathons død. Han var kanskje ikke perfekt, men hun kunne heller ikke forestille seg ham som den djevelen alle så ut til å tro han var. «Jeg ser ikke helt hvor jeg passer inn i alt dette. Jeg jobber ikke engang hos Sterling.»

«Nettopp derfor er du den perfekte kandidaten. Han vil ikke mistenke deg», sa Tara.

«Dessuten har du det beste forholdet til ham. Vi andre kjenner ham ikke så godt», la Astrid til.

Miranda kjente ikke Andrew så godt, men det gjorde ingen av konene. Andrew hadde ikke vært en stor del av Johnathons liv i løpet av de tre ekteskapene. Miranda hadde truffet ham mest nylig, og hun likte å tro at hun var en flink menneskekjenner. En del av henne følte for å renvaske Andrews navn. «Hva hadde dere i tankene?»

«Ring ham og hør om dere kan treffes. Prøv å finne ut hva han planlegger.»

«Han sa at han ville ta kontakt hvis han kom tilbake til byen», sa Miranda. «Han har ikke gjort det. Kanskje det er en grunn til det. Kanskje han ikke vil møte meg.» Hun forstod ikke hvorfor den tanken plaget henne så voldsomt.

«Eller kanskje han har fullt fokus på planen sin. Det er bare noen uker til byrådet skal kunngjøre hvem som får Seaport-kontrakten. Hvis han prøver å sabotere den, må han handle nå.»

Miranda ristet på hodet. «Dere er gale, alle sammen. Jeg kan virkelig ikke se for meg dette.»

«Kanskje du ikke vil se det», sa Astrid, og strøk hånden over kjøkkenøya til fingrene rørte ved Mirandas. «Jeg ville heller ikke tro på det, men alle bevisene peker i den retning. Jeg vet at det er vanskelig. Han er den eneste gjenlevende forbindelsen til mannen vi alle elsket.»

Miranda pustet dypt inn. I hennes øyne var det en grunn til å la tvilen komme Andrew til gode. Men var hun bare naiv? Johnathon hadde fortalt henne historier om fæle ting Andrew hadde gjort. Hevngjerrige og ondskapsfulle ting. Miranda visste selvfølgelig at Johnathon alltid hadde besvart hvert ondsinnede pek med noe minst like ille. Han hadde ikke vært typen til å vende det andre kinnet til.

Uansett ville Miranda helst legge dette temaet bak seg. Hvis Andrew var uskyldig, ville hun kunne si det med sikkerhet. Hun ville også at barnet hennes skulle kjenne så mange familiemedlemmer som mulig. Miranda og broren Clay hadde ingen minner om faren sin. Hun kunne ikke redde datteren fra den smerten, men det ville kanskje gjøre den mer håndterlig hvis hun kunne ha et forhold til onkelen sin.

«Ok. Greit. Jeg ringer ham.»

«Gjør du?» Tara hadde åpenbart forventet en mye større diskusjon.

«Ja. Jeg vil få et klart svar, så vi kan legge alt dette bak oss.» Miranda grep telefonen fra kjøkkenøya og søkte opp Andrews nummer.

Han svarte etter bare to ring. «Miranda?»

En umiskjennelig kribling gled gjennom Miranda da hun hørte Andrews stemme. Det måtte være graviditetshormonene som skapte kaos i kroppen. Hun snudde seg bort fra Tara og Astrid og gikk bort til komfyren i motsatt ende av kjøkkenet. «Andrew, hei. Hvordan går det med deg?»

«Det går fint med meg. Og med deg? Jeg hadde ikke forventet å høre fra deg.» Stemmen hans var varm og beroligende – nesten som det badet hun hadde lengtet sånn etter.

Miranda lukket øynene og knep seg over neseryggen. Det hun skulle til å si nå, ville få henne til å fremstå som en forfølger. «Jeg hører at du er her i byen.»

Det ble så stille i den andre enden at Miranda begynte å lure på om forbindelsen var brutt. «Hvem har sagt det?» Tonefallet hans var nå bryskt og kjølig.

Hun måtte finne på en unnskyldning. Hun kunne ikke si at Tara og Astrid hadde gitt henne den informasjonen. «En venn av meg så deg. Hun er av den nysgjerrige sorten. Jeg tror hun regnet med at vi to skulle treffes.»

«Jeg er her for å gjøre forretninger. Jeg hadde tenkt å ringe hvis jeg fikk tid til overs.»

«Å, ok.» Miranda så seg over skulderen på Tara og Astrid, som begge satt på kanten av stolen og lyttet intenst til det Miranda sa. Hun kjente på prestasjonsangsten. «Hvor lenge skal du være her?»

Andrew rensket halsen, noe som fortalte henne at han ikke hadde et klart svar på det. «Ikke så lenge.»

«Vil du spise middag med meg?» Det var en logisk invitasjon. Mat var i tankene hennes dag og natt. «Man må spise, sant?»

«Jo, kanskje det.»

«Jeg redesignet nylig et biffhus på Harbor Island. Det har en fantastisk utsikt mot bukten. Jeg har ikke fått muligheten til å se restauranten på kveldstid ennå.»

«Ja, ok. Det kan jeg få til.»

Noe med Andrews tonefall fikk henne til å lure på om han så på dette som en byrde. Hadde Tara og Astrid rett? Tok Miranda feil av Andrew? Hun skulle snart få svaret på det. «Hva med i morgen kveld? Møtes der klokken sju?»

Mens Miranda kjørte bilen inn til parkeringsbetjenten ved Harbor Prime, danset sommerfuglene i magen hennes. Nervøsiteten hadde festet grepet om henne etter at hun avsluttet samtalen med Andrew dagen før. Tara og Astrid var ute etter svar fra Andrew på noen svært utfordrende spørsmål, mens Miranda ville fortsette å prøve å skape en ekte forbindelse til ham. Disse målene sto i skarp kontrast til hverandre. Hvordan skulle hun klare å trekke sensitiv informasjon ut av ham, når hun ville gjøre alt hun kunne for å unngå å brenne denne ene broen? Hun hadde ingen anelse, men hun visste én ting med sikkerhet – hun ville gjøre alt hun kunne for å tilfredsstille alle.

Hun gikk inn, og var umåtelig fornøyd med hvor vakkert lokalet hadde blitt etter redesignet. Miranda likte ikke å skryte av interiørdesignevnene sine, men hun tenkte for seg selv at hun hadde gjort en strålende jobb med Harbor Prime. Trebjelkene som gikk på kryss og tvers over det høye taket, var nå beiset ibenholtsvarte, og fremhevet restaurantens øyarkitektur. Båsene var omtrukket i et nydelig stoff med et moderne, botanisk trykk i kaffebrune og gressgrønne nyanser. Det mest fremtredende ved restauranten var selvfølgelig noe Miranda ikke kunne ta æren for – utsikten. Hele den ene veggen var dekket av vinduer, som innrammet den fantastiske utsikten mot bukten og lysene fra byen som blinket bak den.

«Miss Sterling.» Vertinnen gikk frem fra skranken og trykket Mirandas hånd. «Så hyggelig at du ville besøke oss i kveld.»

«Jeg er glad for at jeg endelig fikk sjansen til å komme og se renoveringen på kveldstid.» Miranda så over spiseområdet, men kunne ikke se Andrew.

«Vi har gjort klart et bord til deg i kveld, med en nydelig utsikt.»

«Jeg tror ikke at følget mitt for kvelden har kommet enda», sa Miranda nølende.

«Mr. Sterling kom faktisk for ti minutter siden. Jeg har allerede fulgt ham til bordet deres.» Vertinnen veivet hånden forover. «Denne veien.»

Miranda fulgte henne gjennom spiseområdet, som var fylt med musikk, himmelske dufter og lyden av fornøyde middagsgjester. Da de rundet rekken av spisebåser, kunne Miranda se profilen hans mens han kikket ut over vannet. En gnist av opphisselse rant gjennom henne, en som ikke gjorde noe for å roe nervene hennes. Hva handlet disse følelsene om? Graviditetshormoner? Eller kanskje det var hjertet hennes som påminnet henne om at han var så nært forbundet med mannen hun hadde elsket og mistet.

Andrew snudde seg, og de intense øynene hans låste seg til hennes mens han presset frem et forsiktig smil. Han reiste seg opp og åpnet armene, og hun tok gladelig imot invitasjonen og gjengjeldte klemmen. «Miranda, så godt det er å se deg igjen», mumlet han inn i håret hennes. Omfavnelsen var trygg og beroligende, og en del av henne ønsket at hun kunne være i armene hans i flere timer. Hun hadde ikke følt seg så rolig på lenge.

«Det er godt å se deg også.»

Andrew slapp henne og tok et steg bakover, og kikket megetsigende ned på magen hennes. «Babyen har vokst siden forrige gang jeg så deg.»

Miranda smilte varmt, men sto imot lysten til å stryke hånden over magen. Graviditeten vistes ikke så godt på henne enda. «Jeg er bare litt over halvveis.»

«Svangerskapet kler deg. Du ser helt nydelig ut.» Andrew stilte seg bak stolen hennes og trakk den ut for henne.

Miranda satte pris på gesten og ordene hans. «Smiger hjelper alltid.»

«Det skal jeg huske på.» Andrew smilte skjevt og satte seg tvers overfor henne. «Jeg har ikke bestilt en drink enda, men jeg ba dem om å hente litt vann til deg. Men jeg vet ikke om det er filtrert, så vi bør kanskje bestille flaskevann. Jeg vet at gravide må passe på alt de spiser og drikker.»

Han var så omtenksom. Miranda kunne ikke begripe at folk kunne mistenke ham for å stå bak en sabotasje. «Dette går helt fint, men tusen takk.» Miranda tok en slurk, og kjente at litt av nervøsiteten slapp taket. Hun kunne ikke la være å beundre ham. På noen måter var han skremmende lik broren, men på andre områder var han helt annerledes. Andrew var, som Johnathon, usedvanlig kjekk, med tykt kastanjebrunt hår, men øynene hans hadde en mer kompleks, blågrønn nyanse. Ansiktshårene hans var mer fremtredende enn brorens – de rue skjeggstubbene kunne nesten kalles skjegg. Den største forskjellen var likevel at Andrew hadde en mer innadvendt personlighet. Ingenting med oppførselen hans tilsa at han trengte å stå i begivenhetenes sentrum, eller at han overhodet ville det. Det var en enorm forskjell. Johnathon hadde alltid villet være solen alle kretset rundt.

Servitøren kom og tok imot bestillingene deres – tranebærjuice med mineralvann og lime til Miranda, mens Andrew bestilte whisky av merket Michter’s.

«Ikke whisky med is?»

«Nei, ikke denne typen. Den er bedre hvis den ikke blir vannet ut.»

«Jeg forstår.»

Andrews øyne hvilte på Mirandas ansikt, og i noen få sekunder tok hun sjansen på å gjengjelde blikket. En del av henne håpet at hun ville se et hint om hvem han virkelig var eller hva han var ute etter i de stormfulle øynene. Hun hadde hørt så mange historier fra Johnathon, og ingen av dem stilte Andrew i et positivt lys. Når de satt her, bare de to, var det vanskelig å forestille seg at han gjorde noe ondsinnet. Men Miranda brøt øyekontakten da hun begynte å bli nervøs igjen, og rettet i stedet oppmerksomheten mot vannet. I neste øyeblikk serverte servitøren drinkene deres.

«Skål», sa Andrew, og løftet glasset.

«For familien.» Skålen fikk henne til å ville glemme hovedårsaken til at de skulle spise denne middagen. Dette skulle ha vært tiden for å knytte bånd, ikke for å fiske etter informasjon.

Han lukket øynene mens han nøt en liten slurk whisky, før han åpnet dem og virvlet væsken i glasset. Så kikket han på henne med et varmt, intenst og gjennomborende blikk. Hun lurte på hva han så når han så på henne. Var hun en venn for ham? Bare brorens kone, og dermed en forpliktelse? Det at han ikke hadde ringt for å si ifra om at han var i byen fikk henne til å tro at hun var det sistnevnte. Og hun kunne heller ikke ignorere det at han hadde nølt med å takke ja til invitasjonen.

Andrew åpnet menyen sin. «Noen forslag?»

Miranda vendte tilbake til nåtiden og rettet tankene mot favorittemnet for tiden – mat. «Alt er godt. De har en fantastisk kilesalat til forrett, og de tar med varme popovers til bordet. Dessuten er biffene perfekt tilberedt. Du kan virkelig ikke velge feil.»

Han nikket og lukket menyen. «Perfekt. Har du bestemt deg? Vi bør bestille.»

«Har du dårlig tid?»

«Jeg har noen forretninger jeg må ta meg av etterpå.»

Det virket merkelig. «Det går fint for meg. Mat er noe jeg prioriterer for øyeblikket.» Hun lo nervøst. «Det er alt jeg tenker på for tiden. Det, og søvn.»

Han så seg over skulderen og ga tegn til servitøren deres. «La oss få ordnet med det, da. Broren min er ikke her for å passe på deg, så da får jeg gjøre det.» Stillheten omsluttet dem, selv om støyen fra restauranten fortsatte i bakgrunnen.

Miranda følte at hun fløt på havet, helt på egen hånd. Det var noe hun hadde følt på helt siden Johnathons død, men hun håpet hun ikke måtte leve med det for alltid.

Andrew la høyrehånden over Mirandas venstre, som hvilte på bordet. Den varme håndflaten hans omsluttet fingrene hennes, inkludert den med gifteringen. «Jeg beklager. Jeg skulle ikke ha sagt det. Det var utrolig ufølsomt.»

«Andrew. Ikke tenk på det. Mitt tap er ditt tap. Vi kommer oss ikke utenom det.»

Servitøren var borte ved bordet deres. «Er dere klare til å bestille?»

Andrew så spørrende på Miranda. «Klar?»

«Ja. Absolutt.» Hun ramset opp noen favoritter, og tanken på måltidet foran dem ga henne vann i munnen. Andrew var nestemann.

«Perfekt», sa servitøren. «Maten kommer om ikke så lenge.»

De var igjen alene, og med det vendte Mirandas nervøsitet tilbake. Hun ville at ubehaget skulle forsvinne, slik at hun og Andrew kunne nyte resten av måltidet. Hun måtte derfor få de svarene hun var ute etter og legge hele saken bak seg. «Nå når vi kan snakke ansikt til ansikt, er det noe jeg lurer litt på», sa hun prøvende. Hun flyttet ubekvemt på seg på stolen, og strevde med å formulere spørsmålet. Bare få det ut og bli ferdig med det. «Kom du tilbake til byen fordi du har en interesse i Seaport Promenade-prosjektet?»

*

Det var ikke meningen at Michter’s tjue år gamle whisky skulle slukes. Den skulle nytes. Men Andrew vurderte likevel å svelge den i én slurk – bare for å kjøpe seg litt tid. Mirandas uventede spørsmål gjorde ham både ør og fortumlet, mens det vakre utseendet hennes slo pusten ut av ham. De varme, brune øynene, som for øyeblikket var preget av usikkerhet, var fortryllende. Det skinnende, mørke håret innrammet det vakre ansiktet og flommet ned over skuldrene. Ikke rart Johnathon hadde blitt tiltrukket av henne. Det var umulig å se bort. Men likevel måtte Andrew gjøre nettopp det. Han hadde ingen rett til å beundre henne.

Han kunne ikke ignorere spørsmålet, og han kunne heller ikke spille overrasket over at hun hadde funnet ut av det. For ham fremsto hun som utrolig smart, og hun var trolig også ganske involvert i Sterling Enterprises nå når hun hadde eierandeler der. En del av ham ønsket å skyve ugjerningene bort og gjemme dem til han fikk muligheten til å rette opp i dem. Men en annen del var lei av skyldfølelse og hemmeligheter.

«Hvor mye vet du?» spurte han.

«Hvor mye vil du fortelle meg?»

Andrew kunne ha fortalt henne mye om alt som hadde skjedd mellom ham og Johnathon i årenes løp, men han ville ikke dele alle sorgene over det som burde være en hyggelig middag. Han valgte derfor å svare på det opprinnelige spørsmålet hennes. «Jeg hadde en interesse i Seaport Promenade-prosjektet. Mer spesifikt – en interesse i å hindre Johnathon i å få den kontrakten.»

«Jeg forstår.» Hun tok en slurk av drikken sin, svelget væsken sakte og satte glasset ned på bordet igjen. «Og betyr det at du tok aktive grep for å hindre det i å skje?»

«Ja. Det gjorde jeg.»

Hun pustet dypt inn, og kjeven hennes spente seg. Hun fremsto ikke som en kvinne som kunne lage en scene, men der og da virket det likevel ikke helt utenkelig. «Hvorfor ville du gjøre det? Mot din egen bror?» Stemmen sviktet litt, men kroppsholdningen hennes forble bestemt. Hun ville ikke gi seg før Andrew ga henne mer av den informasjonen han hadde jobbet så hardt med å holde skjult.

«Han må ha fortalt deg om det vanskelige søskenforholdet vårt.»

«Han fortalte meg at dere to aldri gikk overens. Han fortalte at du var i stand til å være både sleip og slu, men jeg ville egentlig ikke tro på det før jeg fikk muligheten til å snakke mer med deg, ansikt til ansikt.»

Det forvirret ham at hun hadde vært tilbøyelig til å la tvilen komme ham til gode. Ingen gjorde det. Han gjorde det ikke engang mot seg selv. «Men det er sant. Jeg har gjort fæle ting.»

«Og jeg har forsvart deg overfor folkene på Sterling. Vær så snill – ikke si at jeg har dummet meg ut.»

Så det var ikke bare Miranda som hadde hatt mistanke om at han hadde blandet seg inn i Seaport-prosjektet. Også de som arbeidet for Sterling var åpenbart klar over sabotasjen hans. «Jeg ga deg aldri noen grunn til å ha tillit til meg.»

«Det er ikke sant. Vi hadde en fantastisk samtale den kvelden du kom for å snakke med meg noen uker etter at Johnathon døde. Jeg visste ikke hva jeg skulle forvente, men du var virkelig fortvilet over at han var død.»

Minner fra den kvelden, som var første gang han og Miranda møttes, gled gjennom bevisstheten. Han hadde kjørt hjem til henne og forventet det verste – roping og hyling og slamring med dørene. Han hadde tross alt gjort det utenkelige og gått glipp av brorens begravelse. Han hadde ikke villet forholde seg til den harde og brutale realiteten – broren hans var borte for godt.

Men til slutt hadde han latt samvittigheten styre og tatt personlig kontakt med Miranda. Alt slo mot ham på en gang den kvelden – hun var gravid med niesen eller nevøen hans, et barn som aldri ville få et forhold til den avdøde broren hans. Og Andrew gjorde et uskyldig barns fremtid mer usikker gjennom å prøve å ødelegge Johnathons selskap og rykte. I det øyeblikket innså han at han måtte avblåse planen om å sabotere for Sterling.

«Jeg hørte det i stemmen din den kvelden, da du snakket om Johnathon», fortsatte Miranda. «Uansett hva som skjedde mellom dere, tror jeg at dere var glade i hverandre. Det er det eneste jeg bryr meg om.»

Hadde hun rett i det? Andrew var ikke sikker. For øyeblikket var han mer opptatt av en mann ved baren som kastet hyppige blikk over skulderen, mot Andrew og Miranda. Situasjonen med Victor satte nervene hans i høyspenn. «Jeg er lei for at jeg i det hele tatt kom på den planen. Jeg hadde mine grunner, men ingen av dem er viktige nå lenger.» Han lente seg tilbake i stolen og tok enda en sjenerøs slurk av whiskyen. «Hvis jeg hadde kunnet reise tilbake i tid, hadde jeg aldri gjort det.»

Miranda sukket tungt, og så ut til å tenke over alt han hadde sagt. I mellomtiden ble salatene deres servert, sammen med de ferske popoverne. Hun åpnet de myke, luftige brødene og smurte smør på dem. Så skjøv hun en bit inn i munnen og sukket tilfreds. Synet gjorde Andrew målløs. Hun var fortryllende. Og han måtte slutte å se.

«Takk og lov for maten. Denne samtalen gjør meg nervøs.» Miranda tørket seg rundt munnen med servietten.

Popoverne var virkelig deilige, og et kjærkomment avbrekk fra det ubehagelige samtaleemnet. «Helt enig.»

«Altså, jeg prøver ikke å få deg til å fortelle meg alt om problemene mellom deg og Johnathon. Det er tydelig at du helst ikke vil snakke om det, og siden han ikke er her for å forsvare seg, virker det mest rettferdig at vi bare lar fortid være fortid og ser fremover. Men det er likevel én ting jeg ønsker meg av deg. Jeg vil at du skal slutte.»

«Jeg vil det, men det er ikke så lett.» Mannen ved baren kastet enda et blikk på ham. Han var fristet til å spørre Miranda om hun kjente ham, men han ville ikke dra oppmerksomheten hennes mot det som potensielt kunne bli et problem.

«Fra mitt ståsted er det veldig enkelt. Du er den eneste gjenlevende forbindelsen jeg har til Johnathon. Du er barnets eneste biologiske slektning på farssiden. Du bør være en del av livet hennes. Men det kan ikke skje hvis du truer arven hennes med denne sabotasjen din.»

«Hennes?»

«Ja.» Et smil lyste opp det vakre ansiktet hennes. «En liten jente.»

Hvert minutt sammen med Miranda gjorde ham enda mer bevisst på ugjerningene. For sitt indre øye kunne han se for seg den fremtidige niesen. Å såre henne var utenkelig. Og her var moren hennes, som hadde enhver tenkelig grunn til å være rasende på ham, men hun inviterte ham inn i livet deres. Denne vissheten slo pusten ut av ham. «Det er grunnen til at jeg er her i San Diego. For å stoppe planen.»

Miranda smalnet blikket mot ham. «Så bare gjør det.»

Forrettene deres hadde kommet, men Andrew var ikke så sulten lenger. «Jeg hadde en partner. En mann som het Victor. Du må forstå at Johnathon hadde mange fiender, og Victor var høyt oppe på den listen. Han grep begjærlig sjansen til å delta i hevnen. Men etter at Johnathon døde, ba jeg Victor om å slutte. Han var dessverre ikke enig. Så nå har han forsvunnet, og jeg må personlig lete ham opp hvis jeg vil ha noe håp om å overtale ham til å gi opp.»

Hun så forvirret på ham. «Hvis han er her i San Diego, kan du bare la meg snakke med ham. Jeg kan være ganske overbevisende.»

Andrew tvilte overhodet ikke på det. Han måtte nesten le av viljen hennes til å stole på andre. For ham fremsto det som modig, men også naivt. Men aldri i livet om han ville slippe henne nær Victor. «Jeg er den eneste som kan stoppe ham.» Andrew så igjen at mannen ved baren så i deres retning. Ikke tale om at han bare var en tilfeldig gjest. Noe var på ferde.

«Det høres ut som noe Johnathon ville sagt. Du må la meg hjelpe deg.»

«Vær så snill, Miranda. Dette er mellom meg og Victor.» Og gjenferdet av den døde ektemannen din. «Det vil kreve noen forhandlinger, men jeg skal ordne det. Det lover jeg.»

Miranda ristet på hodet mens hun nøt en bit av biffen sin. «Jeg vil aldri forstå de spillene menn spiller innen forretningsverdenen, spesielt ikke når de er så rike som dere er. Dere har allerede vunnet. Kan dere ikke bare være fornøyd med det?»

Hun hadde helt rett. Hadde han bare hatt Miranda i livet sitt til å styre ham i riktig retning. Alt ville nok ha vært helt annerledes da. Men Andrew hadde aldri hatt flaks i kjærlighetslivet. Ikke slik Johnathon hadde hatt. «Vi er tåpelige, er vi ikke? Vi samler sammen drøssevis av leker og nekter å dele med noen.»

Hun pekte på ham med gaffelen. «Nettopp. Det var slik Johnathon var. Alltid på jakt etter det neste byttet. Han var altfor glad i å knuse andre.»

Det visste Andrew svært godt. Han hadde selv opplevd å bli knust av ham utallige ganger. «Broren min var svært flink til det. Det er vanskelig å bare gi slipp når du utmerker deg i noe.»

Miranda trakk på skuldrene. «Kanskje det. Men jeg forstår likevel ikke hvor behovet for å være så nådeløs stammer fra.»

«Selvfølgelig gjør du ikke det. Du er et omsorgsfullt menneske. Du er åpenbart både varm og sjenerøs. Jeg setter utrolig pris på at du vil at jeg skal være en del av ditt og babyens liv. Det betyr mer for deg enn du kan forstå.»

«Familie er viktig for meg, og jeg har ikke mye av det. Jeg må holde fast ved alle jeg kan.»

Hun var så varm, vakker og med et rent hjerte. Han var ikke sikker på om han fortjente å sitte ved samme bord som henne, enda mindre å være en del av livet hennes. «Jeg forstår. Jeg er i en lignende situasjon.»

«Nettopp. Derfor må vi to holde sammen. Og det begynner her og nå. Du burde ikke bo på et hotell. Det er ikke riktig. Familien bor sammen med familien. Du bør komme og bo sammen med meg.»

Hjertet hans begynte å hamre, og blodet suste i ørene hans. Han burde absolutt ikke komme fysisk nærmere Miranda. Hun ville bare distrahere ham fra den oppgaven han måtte fokusere på. «Nei. Ellers takk.»

«Du avviser meg?»

Jeg holder deg trygg. «Jeg vil ikke være til bry for deg.»

«Det er ikke noe bry i det hele tatt. Jeg er alene i et stort hus. Det kan bli utrolig ensomt innimellom. Og kjedelig. Du ville faktisk gjort meg en tjeneste. Det hadde vært så hyggelig å bare ha noen der.»

Andrew prøvde å finne på enda en unnskyldning. Han kjempet allerede imot en tiltrekning som på alle måter var feil. Å tilbringe mer tid sammen med Miranda ville bare gjort det verre.

Servitøren vendte tilbake til bordet deres. «Smakte maten?»

«Jeg har så godt som tømt tallerkenen min for mat, har jeg ikke?» sa Miranda, før hun pekte på Andrews fremdeles halvfulle tallerken. «Er alt i orden?»

«Alt er helt fint», sa Andrew. «Jeg ble bare litt oppslukt av samtalen vår.»

«Jeg kommer straks med et stykke Mississippi mud pie til dere begge», sa servitøren. «Herren ved baren ville spandere på dere.» Hun snudde seg og gestikulerte i den retningen, før hun så forvirret på dem. «Å. Det ser ut til at han har gått.»

«Så du noen du kjente?» spurte Andrew, som inderlig håpet at svaret hennes var ja.

Hun ristet på hodet. «Jeg tror ikke det. Men dessert høres helt nydelig ut.»

Hårene på Andrews hode reiste seg. Han hadde tenkt at den mannen så mistenkelig ut. Var dette Victors måte å fortelle Andrew at han fulgte med på ham på? Han ville ikke dele mistankene sine med noen. «Det gjør det virkelig.»

Servitøren gikk sin vei, og Andrew benyttet anledningen til å drikke opp whiskyen. Han måtte påminne seg selv om at han kunne håndtere dette. Han kunne hamle opp med Victor. Så hvorfor gjorde dette ham så engstelig? Trolig på grunn av den gravide kvinnen som satt tvers overfor ham.

«Vel? Hva tenker du om forslaget mitt om å komme og bo hjemme hos meg?» spurte Miranda.

Andrew visste at dette ikke var noen god idé. Han var allerede tynget av skyldfølelse over den planen han hadde stelt i stand. Å måtte kjempe mot tiltrekningen han følte overfor den døde brorens enke, ville bare gjøre det enda mer utfordrende å ordne opp i alt. Men han kunne ikke tenke på sine egne, indre bekymringer. Han var sterkere enn det. Og det viktigste var at han måtte sørge for at Miranda var trygg. Det ville Johnathon ha forventet av broren. «Det høres supert ut. Jeg takker gjerne ja til invitasjonen.»

